Hirvitutkija Kaarlo Nygrén tietää, mikä uroshirvillä oli mielessä.

Metsästystä harrastava nuori mies onnistui torstaina Kolarissa ikuistamaan kahden uroshirven parittelun.

Kaikki alkoi kutsuhuudosta.

– Aloin kuttumahan, mies kertoo.

Mies matki kiimaista naarashirveä, ja pian ilmestyi pellolle kaksi nuorta ylivuotista uroshirveä. Hän tunnisti ne uroksiksi sarvista.

Kutsuhuuto toi paikalle kaksi uroshirveä.­

– Se oli sellainen villi ÄÄÄÄH, mies kuvailee ja matkii kiimahuutoa puhelimessa.

Koska vielä ei ole kiima-aika, uroshirvet eivät vastanneet saati lähteneet etsimään kuvaajaa tarpeidensa tyydyttäjäksi.

Sen sijaan ne alkoivat paritella keskenään. Tai ainakin simuloida parittelua, sillä mies ei havainnut mitään erityisempää enemmän tai edes vähemmän rytmikästä lantion liikettä.

­

– En usko että ne siihen pystyisivätkään. Katselin noin 30 metrin päästä. Toinen hyppäsi toisen selkään. Touhu kesti 10-15 sekuntia, ja sitten vielä uudelleen, sama uros taas päällimmäisenä.

– En ole ikinä ennen sellaista nähnyt.

Hirvitutkija Kaarlo Nygrén Ilomantsista ei yhtään epäile havaintoa. Hän tietää, että kyse oli maailman luonnollisimmasta asiasta – hirvien maailmassa.

– Ne harjoittelivat paritteluliikkeitä. Se alkaa jo ihan vasana, jos on kaksoset, eikä sukupuolella ole siinä mitään merkitystä, Nygren kertoo.

­

– Harjoittelu jatkuu ihan aikuisikään asti. Vasta tuottavassa iässä ne alkavat terästäytyä ja katsomaan, että toinen on tosiaan toista sukupuolta.

– Vanhat romuluiset urokset eivät enää turhaan hypi, Nygrén kertoo.

Hirvenpoika auttaa toista niin sanotusti puuhun?

– Siihen malliin. Pitää hioa liikkeet, että tietää, miten on meneteltävä, kun on tosi kyseessä.

Nousua ja laskeutumista?

– Nimenomaan, ettei ruhjo partneria ja tee vahinkoa asialle.

Tapahtuuko koskaan penetraatiota?

– Sitä ei ole ainakaan nähty. Ei se sen pitemmälle koskaan mene, kuin että pikkusonnit hyppivät.

Milloin uroshirvet siirtyvät seksuaalikäyttäytymisessään asialinjalle, on epäselvää.

– Puolitoistavuotiaista naaraista iso osa on tiineinä, mutta on kyseenalaista, missä iässä sonni on päässyt parittelemaan, Nygrén sanoo.

– Meillähän on se ongelma, että enimmäkseen on vain nuoria sonneja, joiden spermantuotanto ei ole niin ihmeellistä.

– Kyllä samanikäiset saattavat päästä parittelemaan. Se on niin kuin ihmisillä, ei siihen kannata luottaa.

Jälkimmäisellä kommentilla Nygrén tarkoitti ehkäisyä.

Harjoittelu oli hetkessä ohi.­

Päivitys kello 19.05: Poistettu jutusta tilanteen todistaneen miehen nimi hänen pyynnöstään.